རྗེ་བཙུན་རྡོ་རྗེ་རྣལ་འབྱོར་མའི་རྒྱབ་ཆོས་རྫོགས་པ་ཆེན་པོའི་གནད་གསུམ་སྙིང་ཐིག་གི་ཤན་འབྱེད་ཅེས་བྱ་བ་བཞུགས་སོཿ རྒྱལ་བ་ཐམས་ཅད་བསྐྱེད་པའི་ཡུམཿ རང་རིག་མཁའ་སྤྱོད་དབང་མོར་འདུདཿ བདེ་ཆེན་དབྱིངས་ཀྱི་ཌཱཀྐི་མཿ བདེ་བ་ཀུན་གྱི་འབྱུང་གནས་ཡིནཿ བདེ་དང་སྟོང་པའི་སྒྱུ་འཕྲུལ་ལཿ བརྟེན་ནས་བདེ་བའི་ཡེ་ཤེས་བསླབཿའོད་གསལ་དབྱིངས་ན་འཁོར་འདས་མཉམཿ སྲིད་དང་ཞི་བ་ཀ་ནས་དགཿ སྤྲོས་པའི་མཐའ་དང་བྲལ་བའི་དབྱིངསཿ རྡོ་རྗེ་བཙུན་མོའི་དཀྱིལ་འཁོར་ཆེཿ བྱང་ཆུབ་སེམས་ཉིད་དྲི་མ་བྲལཿ ཡང་དག་རིག་པའི་དཀྱིལ་འཁོར་ཏེཿ ཤེས་རབ་དོན་གྱི་རྣལ་འབྱོར་གྱིསཿ བསལ་བཞག་མེད་པ་ཉམས་སུ་ལེནཿ གཅིག་ཏུ་གྲོལ་བའི་རྒྱལ་པོ་ནིཿ ཡེ་ནས་གྲོལ་བས་བསྐྱར་མ་དགོསཿ ཡོངས་སུ་གྲོལ་བས་འབད་རྩོལ་བྲལཿ ཅེར་གྱིས་གྲོལ་བས་གང་མ་གྲུབཿ མཐའ་ལས་གྲོལ་བས་ནམ་མཁའ་ལྟརཿ སེམས་ཅན་ཀུན་གྱི་གཞི་རྒྱུད་ལཿ ཀུན་བཟང་རྡོ་རྗེ་རྣལ་འབྱོར་མཿ མ་འཁྲུལ་མི་འཁྲུལ་འཁྲུལ་བ་མེདཿ ཐ་སྙད་ཚིག་དང་ཡིད་དཔྱོད་བློསཿ ཅིའི་ཕྱིར་ཕྱོགས་ཙམ་རྟོགས་པ་མིནཿ རང་བྱུང་ཡེ་ཤེས་སེམས་ཀྱི་གསངཿ འགྱུར་བ་མེད་པ་དབྱིངས་ཀྱི་གཞིཿ ལྷན་ཅིག་སྐྱེས་པས་གློ་བུར་བསྒྲིབསཿ འཁྲུལ་སྣང་བདེན་ཞེན་འཇིག་རྟེན་འཁྱམསཿ ཤེས་རབ་མིག་དང་མ་ལྡན་ནཿ ལོང་བས་ལག་ནོམ་ཇི་ལྟར་ཤེསཿ ཐབས་ཀྱི་ཁྱད་པར་ཡོད་གྱུར་ནཿ དབང་པོ་དག་ལ་རྣོ་རྟུལ་མེདཿ མ་རིག་སྤྲིན་ཚོགས་གསལ་བའི་ཚེཿ རིག་པའི་ཉི་མ་རང་འོད་འབརཿ ཆོས་ཉིད་དབྱིངས་ལ་ཡེ་ཤེས་ཞེསཿ ཚིག་ཙམ་ཐ་དད་བརྗོད་པ་ལསཿ དོན་ལ་འདུ་འབྲལ་མེད་པའི་གཤིསཿ ཟུང་འཇུག་བདེ་ཆེན་ཆོས་ཀྱི་སྐུཿ གསལ་སྣང་མ་འགགས་དེར་ཞེན་བྲལཿ ཅིར་ཡང་འཆར་ལ་དོན་མ་གྲུབཿ དེ་ལས་ཤེས་རབ་ཆེན་པོའི་ཆཿ ཆོས་ཀུན་བྱེ་བྲག་སོ་སོར་བྱེདཿ ཐམས་ཅད་དབྱིངས་གཅིག་མཉམ་པར་རྫོགསཿ ཞེན་མེད་རྟོག་པ་ཀུན་དང་བྲལཿ གཉུག་མའི་ཁམས་སུ་ཡོན་ཏན་རྣམསཿ མ་བཙལ་ལྷུན་གྱིས་གྲུབ་པའོཿ རིག་དང་མ་རིག་ཁྱད་པར་ཙམཿ སྐད་ཅིག་གསུམ་གྱི་བྱེ་བྲག་གིཿ གྲོལ་དང་འཁྲུལ་བར་མིང་དུ་བཏགསཿ འཁྲུལ་བའི་ཞེན་པས་མ་བཅིངས་ཤིངཿ མི་འཆིང་འཆིང་བར་ག་ལ་འགྱུརཿ འདི་ལྟར་སྣང་བའི་ཆོས་རྣམས་ཀུནཿ སེམས་ཀྱི་འཁྲུལ་བའི་རང་གཟུགས་ཏེཿ འཁྲུལ་བ་བརྟས་པས་སྣོད་བཅུད་སྣངཿ མིག་ཡོར་སོགས་ལ་དེར་འཛིན་བཞིནཿ རང་བྱུང་གསུམ་གྱི་གནད་ལྡན་ནཿ འབད་རྩོལ་རིམ་པས་དག་མ་དགོསཿ ཐམས་ཅད་ཡེ་ཤེས་ལྔ་ཡི་ཞིངཿ དཀྱིལ་འཁོར་གསུམ་དུ་ལྷུན་གྱིས་གྲུབཿ འཁོར་འདས་ཐམས་ཅད་དབྱིངས་ཉིད་ལཿ ཐ་དད་དམིགས་སུ་མེད་པའི་ཆོསཿ ཕྱལ་བ་གཞི་མེད་ཀུན་ནས་གྲོལཿ སེམས་ཀྱིས་སེམས་ལ་བལྟ་བའམཿ སྟོང་སྒོམ་མུན་རྡོ་འཕེན་པ་དགཿ ལོང་བས་ས་མཐའ་བསྐོར་བའམཿ བ་གླང་ཁྱིམ་བཞག་ཕྱིར་རྗེས་གཅོདཿ རྟོག་པ་ཉོན་མོངས་སྡུག་བསྔལ་རྒྱུཿ མ་སྤང་ཞི་བདེའི་ལམ་མི་རྙེདཿ དེར་འཛིན་བྲལ་བའི་ཡེ་ཤེས་ཏེཿ གསར་དུ་བསྒྲུབ་པ་མ་ལགས་པརཿ ཡེ་ནས་རང་དང་འབྲལ་མ་མྱོངཿ དེ་ལ་མ་དག་རྡུལ་ཙམ་མེདཿ དག་པའང་དམིགས་སུ་མཚོན་དཔེར་བྲལཿ དག་དང་མ་དག་རྟོག་པ་ཡིནཿ ཆེད་གཏད་དམིགས་བྲལ་རྫོགས་པ་ཆེཿ ལྟ་བས་བལྟ་བྱ་ལྟ་བྱེད་དངཿ སྒོམ་དང་སྤྱོད་པའང་དེ་བཞིན་ཏེཿ ཡུལ་རྣམས་རང་གི་ངོས་ནས་སྟོངཿ སངས་རྒྱས་ཐུགས་ནི་ནམ་མཁའ་ལྟརཿ སེམས་ཅན་སེམས་ནི་བུམ་ནང་གིཿ ནམ་མཁའ་ཅི་བཞིན་གུད་དུ་བཅདཿ ནམ་མཁའ་དབྱིངས་ཀྱི་ཡེ་ཤེས་ངངཿ བྱིངས་སུ་ཆད་དམ་དམིགས་སུ་མེདཿ རྣམ་ཐར་གསུམ་ལྡན་ཡུམ་གྱི་དབྱིངསཿ སྣང་སྲིད་འཁོར་འདས་ཐམས་ཅད་ཁྱབཿ ཐེག་པ་ཀུན་གྱི་རྩེ་མོར་སོནཿ དབྱིངས་ཀྱི་ངང་ན་དགེ་སྡིག་བྲལཿ རྒྱན་གྱི་རོལ་བར་སྤང་བླང་བྲལཿ མཉམ་པར་བཞག་ལ་དམིགས་གཏད་བྲལཿ སྤྱོད་པ་བླང་དོར་ཀུན་དང་བྲལཿ བདེ་དང་གསལ་བ་མི་རྟོག་པཿ གང་ལའང་ཡིད་དཔྱོད་གྲུབ་པའི་བློསཿ མ་བསླད་སྟོན་གྱི་ནམ་མཁའ་བཞིནཿ དུས་གསུམ་སྒྲིབ་བྲལ་གནས་ལུགས་བབཿམཐོང་བའི་སངས་རྒྱས་ཐམས་ཅད་མཇལཿ དྲན་པས་སྲིད་ཞིའི་རྒུད་རྣམས་འཇོམསཿ སྤྱོད་པས་རྣལ་འབྱོར་དབང་པོར་འགྱུརཿ རིག་རྩལ་ཤེས་རབ་ཀློང་ནས་རྡོལཿ གྲོལ་གཞི་གདོད་མའི་བཙན་ས་ཟིནཿ ཟབ་མོ་ཁྲེགས་ཆོད་སྒོམ་པའི་མཐིལཿ སྐལ་ལྡན་བུ་ལ་གཏད་དོ་རྒྱཿ དམ་ཉམས་རྣམས་ལ་གསང་རྒྱས་ཐོབཿ དུར་ཁྲོད་བདག་པོས་རྟག་ཏུ་སྲུངསཿ འདི་སྤྱོད་ལུས་ལ་བཟང་ངན་མེདཿ ཀུན་བཟང་རྡོ་རྗེ་རྣལ་འབྱོར་མའིཿ ཐུགས་ཀྱི་ཀློང་དུ་གྲོལ་བའི་དུསཿ གསུམ་ལ་རང་དབང་ངེས་པར་ཐོབཿ ས་མ་ཡཿ རྒྱ་རྒྱ་རྒྱཿ གཏེར་རྒྱཿ སྦས་རྒྱཿ གཏད་རྒྱཿ ཨྠིྀ ཞེས་ཆོས་ཀྱི་བདག་པོ་སྤྲུལ་བའི་སྐུ་མཆོག་དྷརྨའི་མཚན་ཅན་གྱིས་བསྐུལ་བའི་ངོར་ཉིན་མཆོད་རྟེན་ཅན་ནས་ཕྲིན་ལས་གླིང་པས་གཏན་ལ་ཕབ་པའི་ཡི་གེ་པ་ནི་སློབ་བུ་དད་ལྡན་སངས་རྒྱས་བཟང་པོས་བགྱིས་པའོ། །སརྦ་མངྒ་ལཾ།